ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Απριλίου 1994 για το σχέδιο περιφερειοποίησης που υποβλήθηκε από την Πορτογαλία στο πλαίσιο του κανονισμού (ΕΟΚ) αριθ. 1765/92 (Το κείμενο στην πορτογαλική γλώσσα είναι το μόνο αυθεντικό) (94/286/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση ενός καθεστώτος στήριξης των παραγωγών ορισμένων αροτραίων καλλιεργειών (1), όπως τροποποιήθηκε τελευταία από τον κανονισμό (ΕΚ) αριθ. 232/94 (2), και ιδίως το άρθρο 16,

Εκτιμώντας:

ότι η Πορτογαλία κοινοποίησε στην Επιτροπή, στις 30 Σεπτεμβρίου 1992, ένα σχέδιο περιφερειοποίησης σε εφαρμογή του άρθρου 3 παράγραφος 3 του κανονισμού (ΕΟΚ) αριθ. 1765/92- ότι, μετά την απόφαση 93/121/ΕΟΚ της Επιτροπής της 23ης Δεκεμβρίου 1992 σχετικά με το σχέδιο περιφερειοποίησης που υπέβαλε η Πορτογαλία στο πλαίσιο του κανονισμού (ΕΟΚ) αριθ. 1765/92 του Συμβουλίου (3), η Πορτογαλία αναθεώρησε το εν λόγω σχέδιο- ότι, στις 21 Μαρτίου 1994, κοινοποιήθηκε στην Επιτροπή ένα νέο σχέδιο-

ότι, από την εξέταση του νέου σχεδίου, προκύπτει ότι η Πορτογαλία διατηρεί τα κριτήρια που ελήφθησαν προηγουμένως υπόψη για τις περιφέρειες στο νότιο τμήμα της χώρας με τα οποία καθορίζεται, βάσει προκαθορισμένης εθνικής ταξινόμησης των εδαφών, μία συγκεκριμένη απόδοση για κάθε γεωργική εκμετάλλευση σε συνάρτηση με τις εκτάσεις που την αποτελούν και για τις οποίες ζητείται αντισταθμιστική πληρωμή- ότι, ως εκ τούτου, το εν λόγω σχέδιο δεν οδηγεί, για τις εν λόγω περιφέρειες, στον καθορισμό χωριστών ομοιογενών ζωνών παραγωγής- ότι, συνεπώς, δεν πληροί τα κριτήρια που προβλέπονται στο άρθρο 3 του κανονισμού (ΕΟΚ) αριθ. 1765/92-

ότι, εντούτοις, λαμβανομένης υπόψη της προόδου των εργασιών όσον αφορά τη συγκομιδή του 1994, είναι σκόπιμο να επιτραπεί η εφαρμογή για την περίοδο εμπορίας 1994/95-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μεικτής Επιτροπής Διαχείρισης των σιτηρών, των λιπαρών ουσιών και των ξηρών χορτονομών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Για την περίοδο εμπορίας 1994/95, η Πορτογαλία δύναται να εφαρμόσει προσωρινά, στις περιφέρειες του νοτίου τμήματος της χώρας, το σχέδιο περιφερειοποίησης που κοινοποίησε η Πορτογαλία στην Επιτροπή στις 21 Μαρτίου 1994, το οποίο βασίζεται στα ίδια κριτήρια ταξινόμησης των εδαφών με αυτά που ελήφθησαν υπόψη κατά την κατάρτιση του σχεδίου περιφερειοποίησης για την περίοδο εμπορίας 1993/94.

2. Για την περίοδο εμπορίας 1995/96, η Δημοκρατία της Πορτογαλίας υποβάλλει, πριν τις 31 Ιουλίου 1994, ένα σχέδιο στο οποίο αναθεωρεί τις μεθόδους που προβλέπονται στην παράγραφο 1 σε συνάρτηση με τις διατάξεις του άρθρου 3 του κανονισμού (ΕΟΚ) αριθ. 1765/92.

Άρθρο 2

Η Κοινότητα δεν δεσμεύεται από χρηματοδοτική άποψη σε περίπτωση πρόσθετων δαπανών που υπερβαίνουν εκείνες που απορρέουν από την εφαρμογή της παρούσας απόφασης.

Άρθρο 3

Η παρούσα απόφαση απευθύνεται στη Δημοκρατία της Πορτογαλίας.

Βρυξέλλες, 22 Απριλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.

(2) ΕΕ αριθ. L 30 της 3. 2. 1994, σ. 7.

(3) ΕΕ αριθ. L 48 της 26. 2. 1993, σ. 63.